Kaapstad-inwoners wil haai-kykers hê | Maroela Media
Branderplankryers en lyfplankryers van Kogelbaai in Kaapstad het ten gunste van 'n program gestem wat sal verseker dat iemand op die uitkyk sal wees vir haaie, het Shark Spotters Dinsdag gesê.
"Ons het gisteraand 'n vergadering gehad om te bespreek of hulle só 'n program wil implementeer en hulle het eenstemmig ingestem," het projekbestuurder Sarah Titley gesê. "Ek sal teen volgende week aan die stad Kaapstad terugvoer gee rakende logistieke en begrotingsvereistes." Sowat 80 persone, insluitend talle van die Bolandse Vereniging vir Branderplankryers, het die vergadering Maandagaand bygewoon ná die afsterwe van David Lilienfeld Donderdag.
Lilienfeld, 'n lid van die SA lyfplankryspan, was die middag saam met sy broer by die gewilde branderplankry-gebied, Caves, in Kogelbaai toe die witdoodshaai hom aangeval het.
Met geen haaikyk-program in die gebied nie, voel talle dat dit te gevaarlik is om in die water in te gaan. Talle persone wat die vergadering bygewoon het, het voorgestel dat 'n heffing by lidmaatskapfooie van brander- of lyfplankryklubs gevoeg kan word. Hulle was ook ontvanklik vir die idee dat maandelikse debietorders ingevorder kan word om die kostes te dek. Aanbiedings is gemaak om 'n hut en vlagpaal op te rig vir die persoon wat op die uitkyk sal wees vir haaie. Die program is reeds by ses strande geïmplimenteer en kostes beloop sowat R1 miljoen per jaar. Finansiering word hoofsaaklik deur donasies en die stad gedek.
Vier permanente programme is reeds in werking by Muizenberg, St James/Kalkbaai, Vishoek en Noordhoek. Tussen Oktober en April was haaikykers ook oor naweke, op publieke vakansiedae en met skoolvakansies aktief by Clovelly en Glencairn. Indien die program in werking gestel word, sal 'n permanente haai-kyker vir 'n jaar lank tussen 08:00 en 18:00 op 'n berg by Caves sit. Sodra die jaar verby is, sal 'n span die moontlikheid ondersoek om die haai-kyker slegs in somermaande te gebruik. Titley sê dit is duidelik dat dit 'n tydjie sal neem om haai-kykers op te lei en daarom kan die program nie onmiddellik in werking tree indien dit goedgekeur word nie. Intussen het sommige branderplankryers aangedui dat hulle sal uitvind hoe die bestaande haai-kykers werk om sodoende 'n tydelike oplossing te vind.